Bya Ssennabulya Baagalayina
OMUSUMBA w’e Masaka John Baptist Kaggwa abuuliridde abantu abeezuula nti bakwatiddwa akawuka ka mukenenya okuba abeerufu nga bafunamu omutima ogw’ekisa baleme okubusiiga abalala mu bugenderevu.
“Abalwadde okufa ng’osiize bano ssi kwe kwagala, olyoke weenyumirize bw’osiize 100. Mubeere beerufu, bw’olaba akuzannyikiriza mwatulire bw’oyimiridde ekitimba akiyingire ng’akyeyagalidde”,Omusumba Kaggwa bwe yakaatirizza.
N’agattako nti abali ku ddagala libagezza n’okunyirira nti naye ekyo tekibatuma ku busiiga batannabufuna kyokka n’abagumya obutaggwamu ssuubi kugaana kweyambisa ddagala kuba bakyasobola okubaawo n’emyaka 20 mu maaso.
Omusumba yakalaatidde abasawo bakole omulimu ogwabatendekebwa wadde nga ssi mwangu ng’olumu basanga okusomoozebwa naye okwewaayo n’obuvumu bijja kubawanguza.
Ate omubaka wa Gavumenti e Kalungu, Shafiq Ssengooba Ssekandi yeewuunyizza olwa poliisi okulwanagana n’abenzi gy’oli nti y’erina okubategeeza nti okwenda kibi kuba kusasaanyizaamu endwadde z’ekikaba.
Bino baabituukiddeko ku kijaguzo eky’emyaka 25 ng’ekitongole kya Villamaria Hospital Home Care kibudaabuda abalina akawuka ka siriimu mwe bagguliddewo n’amaka gaakyo ku ddwaliiro e Villamaria mu Kalungu.
Gavumenti yakiikiriddwa Dr. Grace Nambatya ng’omugenyi omukulu yabadde Elizabeth Phifer omubaka w’ekitongole kya Catholic Relief Services (CRS) ekiwomye omutwe mu kukwatizaako aba Villamaria mu kulwanyisa siriimu.
Ekizimbe ekyagguddwaawo kimazeewo ensimbi obukadde 500 era baatemye n’evvuunike okuzimbira abajjanjabi ennyumba gwe baatandiseeko n’okusonderako ensimbi.
Ye Dr. Elizabeth Meassick owa Center for Disease Control and Prevention (CDC) yajjukizza bannansi nti buli omu akwatibwako omulimo gw’okulwanyisa n’okuziyiza siriimu.
N’agamba nti Uganda ekiza amawanga amalala okuba n’abavubuka abangi ng’omulimu gw’okubasomesa ssi mutene nga balina kugukolera wamu kitole.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn